Eriti mehiseks õllekõrvaseks osutus XXL-mõõdus SY lihavaagen kahele. Kui uskuda menüüd ja arvestada vaid kahe sööjaga, on oht endale liiga teha - meid oli kolm ja kõhud said täis. Liharoogade esinduskogu parim pala oli pulled pork  - barbeque-ahjus küpsenud sealiha, mis pärast pikka ahjusolemist on nii pehme, et kahvli all ribadeks laguneb. Kinnitust leidis ka tõsiasi, et kvaliteet alati kvantiteediga koos ei käi, vasikamaksa oleks pidanud rutem grillilt ära võtma.  Sadamalähedase söögikohana ei tule Scot­land Yard toime pippuri-pihvita, aga see pole mingi tavaline õhuke liistak, vaid parimas pipra­paneeringus tõsine tükk koos vokitud juurviljade ja lopsaka kartuliga. Olgu söögitrendid millised tahes, tubli lihakäntsakas,  praekartulid ja kann õlut leiab tänuliku kõhu alati. Pikka iga sulle, Scot­land Yard!